**Všeobecne záväzné nariadenie č. 1/2020**

**o nakladaní s komunálnymi odpadmi a s drobnými stavebnými odpadmi   
na území obce Trnovo**

Obec Trnovo (ďalej len „obec“) na základe ustanovenia § 6 ods.1 zákona č. 369/1990 Zb. o obecnom zriadení v znení neskorších predpisov, v súlade s ustanovením § 81 ods. 8 zákona č. 79/2015 Z. z. o odpadoch vydáva pre územie obce Trnovo toto všeobecne záväzné nariadenie o nakladaní s komunálnymi odpadmi a drobnými stavebnými odpadmi (ďalej len „VZN“).

**I.ČASŤ**

**ÚVODNÉ USTANOVENIE**

**§ 1**

**Predmet úpravy a cieľ odpadového hospodárstva**

1. Obec Trnovo týmto VZN v súlade s hierarchiou odpadového hospodárstva upravuje podrobnosti o nakladaní s odpadmi v súlade s § 81 ods. 8 zákona o odpadoch.

1. Cieľom odpadového hospodárstva Obce Trnovo je zabezpečiť správne nakladanie s odpadmi v záujme zaistenia ochrany životného prostredia, ochrany verejného poriadku, bezpečnosti a zdravia občanov.

**II.ČASŤ**

**ZÁKLADNÉ USTANOVENIA**

**§ 2**

**Povinnosti pôvodcu komunálneho odpadu a drobného stavebného odpadu**

1. Za nakladanie s komunálnymi odpadmi (ďalej len ,,KO“), ktoré vznikli na území obce a s drobnými stavebnými odpadmi (ďalej len ,,DSO“), ktoré vznikli na území obce, zodpovedá obec (a to aj v tom prípade, ak nakladanie s určitou zložkou KO financuje iný subjekt ako obec), ak zákon o odpadoch neustanovuje inak.
2. Triedený zber oddelene zbieranej zložky KO patriacej do vyhradeného prúdu odpadu financujú od 1.júla 2016 výrobcovia vyhradených výrobkov.
3. Náklady na zbernú nádobu na KO znáša pôvodný pôvodca odpadu. Zbernú nádobu si môže pôvodný pôvodca odpadu zakúpiť vo výške 100 % týchto nákladov pri prevzatí. V prípade straty alebo poškodenia nádoby na zber KO si pôvodca odpadu zaobstará zodpovedajúcu náhradnú nádobu opäť na vlastné náklady.
4. Pôvodca KO a DSO nakladá s týmito odpadmi v súlade s týmto VZN.
5. Pôvodca odpadu zabezpečí:

a) zberné nádoby proti odcudzeniu,

b) aby KO bol na odvoz riadne pripravený a aby boli umožnené všetky činnosti spojené s riadnym odvozom odpadu,

c) aby jednotlivé zložky odpadu s obsahom škodlivín nemiešal do KO a zabezpečí ich vhodné zhromaždenie; zber KO a jeho zložiek sa vykonáva podľa § 4 tohto VZN.

1. Vykonávať na území obce zber, vrátane mobilného zberu, a prepravu KO, s výnimkou biologicky rozložiteľného kuchynského a reštauračného odpadu od prevádzkovateľa kuchyne, môže obec sama alebo ten, kto má uzatvorenú zmluvu na vykonávanie tejto činnosti s obcou; to sa nevzťahuje na distribútorov vykonávajúcich spätný zber a zber prostredníctvom zberného miesta použitých prenosných batérií a akumulátorov. Ak ide   
   o zber odpadov z obalov a odpadov z neobalových výrobkov, vykonávať ich zber na území obce môže len ten, kto má okrem zmluvy podľa prvej vety uzatvorenú aj zmluvu podľa § 59 ods. 4 zákona o odpadoch s organizáciou zodpovednosti výrobcov, s ktorou obec uzavrela zmluvu podľa § 59 ods. 2 zákona o odpadoch.
2. Nezákonne umiestnený odpad na území obce môže akákoľvek fyzická alebo právnická osoba nahlásiť príslušnému orgánu štátnej správy alebo obci.

**III. ČASŤ**

**NAKLADANIE S KO, DSO, SPÔSOB ZBERU OBJEMNÉHO ODPADU   
A ODPADU Z DOMÁCNOSTÍ S OBSAHOM ŠKODLIVÍN**

**§ 3**

**Zber KO a jeho zložiek**

1. Systém zberu odpadu do zberových nádob zodpovedajúcich normám DIN 30700, 30740  
   a STN EN 13071-2 v rozsahu ustanovenom týmto VZN sa vyhlasuje za záväzný obecný systém na celom katastrálnom území obce (ide o nádoby o objeme 110 l, 120 l a1 100 l).
2. Iné nakladanie s KO a DSO (najmä premiestňovanie nádob z určených stojísk, ich používanie na iný účel, poškodzovanie, svojvoľné vytváranie skládok, vyberanie alebo odnášanie zložiek odpadu zo zberných nádob) nie je dovolené.
3. Zákaz podľa ods. 2 sa nevzťahuje na:

a) organizované akcie triedeného zberu (zber papiera na školách a pod.) realizované   
po dohode s organizáciou poverenou zberom,

b) zhodnocovanie vytriedených zložiek KO fyzickými a právnickými osobami, napr. ich odovzdávaním do zberní, ak tieto zložky nepochádzajú zo zberných nádob, ktoré sú súčasťou systému zberu KO.

1. Pôvodcovia KO umiestnia do určených zberných nádob oddelene odpad vytriedený na jednotlivé zložky.
2. Zberné nádoby sú vo vlastníctve pôvodného pôvodcu odpadu.
3. Pre územie obce sa nariadením určuje interval vývozu zberných nádob nasledovne:   
   1x za dva týždne v zmysle harmonogramu zverejneného na webovom sídle obce.
4. V prípade požiadaviek pôvodného pôvodcu odpadu na iný vývoz a objem nádoby  
   nad rámec tohto VZN je možné službu navyše dohodnúť s obcou.
5. Do zberných nádob určených na zber KO sa nemôžu ukladať látky inak využiteľné,   
   s ktorými sa nakladá oddelene.
6. Zberné nádoby nemôžu byť preplňované, po uložení odpadu sa uzatvárajú.
7. Na zber vytriedeného KO sa určujú farebne označené zberné nádoby, ktoré sú   
   vo vlastníctve zmluvného subjektu.
8. Plastové fľaše (nevratné PET) pôvodca ukladá do plastových vriec poskytnutých zmluvným partnerom obce a odoberajú sa v termínoch určených zmluvným partnerom.
9. Právnická osoba a fyzická osoba podnikateľ pred začatím činnosti požiada obec o zabezpečenie odvozu KO. Pri tomto type zberu odpadu je možný výber veľkosti zbernej nádoby (110 l, 120 l, alebo 1100 l).

**§ 4**

**Odvoz KO**

1. KO je riadne pripravený k odvozu, ak:

a) je riadnym spôsobom uložený v uzavretých zberných nádobách,

b) je umožnený prístup k zberným nádobám,

c) sú zberné nádoby, umiestnené v súlade s § 5 tohto VZN,

d) nie je obsah nádoby zamrznutý,

e) zberná nádoba nie je preťažená.

1. Pôvodca odpadu dbá na to, aby KO bol na odvoz riadne pripravený, aby boli umožnené všetky práce spojené s odvozom a bolo zabezpečené riadne uskladnenie odpadu.
2. Ak nie je KO riadne pripravený na odvoz, zmluvný partner obce požiada vlastníka, užívateľa alebo správcu nehnuteľnosti o odstránenie nedostatkov. Pokiaľ sa tak nestane, vlastník, užívateľ alebo správca odvezie odpad na svoje náklady dokladovateľným spôsobom. Zmluvný partner upovedomí o neodstránenom nedostatku obec.
3. Ak sa pri vývoze KO zistí, že v zbernej nádobe sú odpady, ktoré do nej nepatria (§3ods. 9), nebude táto nádoba vyprázdnená. Po upozornení zmluvným partnerom alebo obcou vlastník, užívateľ alebo správca odstráni nevhodný obsah zbernej nádoby na svoje náklady do 3 dní.

**§ 5**

**Nakladanie s DSO**

1. K DSO patria v malom množstve zmesi betónu, tehál, obkladačiek, dlaždíc a keramiky.
2. Zber DSO sa uskutočňuje formou množstvového zberu, pričom tento odpad je možné,  
   za úhradu v pokladni obce, odovzdať na zbernom dvore v areáli spoločnosti Brantner Fatra, s. r. o., Robotnícka 20, Martin.

**§ 6**

**Spôsob zberu objemného odpadu**

1. Objemný odpad predstavujú KO, ktoré sa svojou veľkosťou nevojdú do bežne používanej nádoby na zmesový odpad. Je to hlavne nábytok, staré okná, dvere, nádoby, plechové rúry.
2. Zhromažďovanie a preprava objemného odpadu sa uskutočňuje dvakrát ročne. Pre tento účel zabezpečí obec u zmluvného partnera umiestnenie veľkokapacitných kontajnerov na miestach určených obcou a v intervaloch vývozu určených obcou.
3. Obec zabezpečí informovanosť občanov o zbere objemného odpadu v dostatočnom časovom predstihu osobitným oznamom (v obecnom spravodaji, na webovej stránke obce).   
   V informácii uvedie najmä termíny, v ktorých budú veľkokapacitné kontajnery rozmiestnené, druhy odpadu, pre ktorý sú určené a miesta uloženia.
4. Počas celého roka je objemný odpad od fyzických osôb možné ukladať na zberný dvor   
   Brantner Fatra, s.r.o., Robotnícka 20, Martin.
5. Na odvoz objemného odpadu si môže občan individuálne objednať u zmluvného partnera obce za odplatu veľkokapacitný kontajner.

**§ 7**

**Spôsob zberu odpadu z domácností s obsahom nebezpečných látok**

1. Občania môžu odpad s obsahom škodlivých látok doviezť na zberný dvor spoločnosti Brantner Fatra, s.r.o., Robotnícka 20, Martin.
2. Do skupiny odpadov z domácností s obsahom škodlivých látok patrí: rozpúšťadlá, farby, lepidlá, živice, laky, kyseliny, zásady, fotochemické látky, pesticídy, detergenty (pracie prášky, čistiace prostriedky),handry znečistené olejom, farbami, obaly znečistené nebezpečnými látkami, motorové a mazacie oleje a pod.

**IV. ČASŤ**

**TRIEDENÝ ZBER ZLOŽIEK KO**

**§ 8**

**Elektroodpad z domácností**

1. Elektroodpad z domácností nepatrí do KO.
2. Medzi elektroodpady patria: napr. televízory, rádiá, počítačová, kancelárska a telekomunikačná technika, videá, digitálne hodinky, variče, ohrievače, kávovary, práčky, elektromotory, ručné elektrické náradie, žiarivky atď.
3. Zber elektroodpadu je vykonávaný dvakrát ročne – v jarnom a v jesennom období. Pre tento účel zabezpečí obec u zmluvného partnera umiestnenie veľkokapacitných kontajnerov na miestach určených obcou a v intervaloch vývozu určených obcou.
4. Počas celého roka je objemný odpad od fyzických osôb možné ukladať na zberný dvor spoločnosti Brantner Fatra, s. r. o., Robotnícka 20, Martin za stanovených podmienok
5. Elektroodpad z domácností má možnosť pôvodca odpadu bezodplatne odovzdať aj na zbernom dvore spoločnosti Brantner Fatra, s.r.o., Robotnícka 20, Martin alebo prostredníctvom spätného zberu elektroodpadu distribútorovi elektrozariadení.
6. Elektroodpad sa neodovzdáva iným subjektom, ako ustanovuje toto nariadenie, napr. pouličným výkupcom.
7. Elektroodpad sa nerozoberá a neukladá do nádob určených na zber iných druhov odpadov ani sa neukladá vedľa nich, ani na verejné priestranstvá obce.

**§ 9**

**Odpady z obalov a odpady z neobalových výrobkov zbieraných spolu s obalmi**

1. Náklady na zabezpečenie zberných nádob na obaly a neobalové výrobky znáša príslušná organizácia zodpovednosti výrobcov, ktorá má s obcou zmluvu.
2. Zberné nádoby musia byť označené štítkom s rozmermi najmenej 20 cm x 25 cm, ktorý je čitateľný, nezmazateľný, umiestnený na zbernej nádobe na viditeľnom mieste a obsahuje údaje o tom, pre odpad z ktorých výrobkov je nádoba určená.
3. Obec má uzavretú zmluvu so zberovou spoločnosťou a s organizáciou zodpovednosti výrobcov pre obaly a neobalové výrobky, s ktorou má uzavretú zmluvu aj zberová spoločnosť.
4. Na triedený zber KO pre plasty, kovy vrátane akýchkoľvek viacvrstvových kombinovaných materiálov sa môže použiť spoločná zberná nádoba, nakoľko je zabezpečené, že budú následne roztriedené a takáto forma zberu neznemožní ich recykláciu.
5. Zber odpadov z obalov a neobalových výrobkov vykonáva v zmysle harmonogramu zberu príslušná zberová spoločnosť.
6. Odpady z obalov a neobalových výrobkov sa neodovzdávajú iným subjektom (napr. pouliční zberači a pod.), ktorí nemajú uzatvorenú zmluvu na vykonávanie tejto činnosti s obcou a príslušnou organizáciou zodpovednosti výrobcov.
7. Informačnú kampaň pre občanov zabezpečuje príslušná organizácia zodpovednosti výrobcov, s ktorou má obec uzavretú zmluvu.
8. Pôvodcovia odpadu majú možnosť obaly a neobalové výrobky bezodplatne odovzdať na zbernom dvore spoločnosti Brantner Fatra, s.r.o., Robotnícka 20, Martin.
9. Odpady z obalov a neobalových výrobkov:

**9.1 Papier a lepenka** – triedia sa do modrých nádob.

Na území obce je zabezpečený mobilný výkup papiera a lepenky dvakrát ročne v jarnom a jesennom období dovezením balíkov na určené zberové miesto (informácie na webovej stránke obce).

Patria sem: noviny, časopisy, zošity, knihy, listy, kancelársky papier, papierové vrecká, lepenka, krabice z tvrdého papiera, kartón, obálky, letáky, katalógy, telefónne zoznamy, plagáty, pohľadnice, zakladače, baliaci a krepový papier, papierový obal a pod.

Nepatria sem: umelohmotné obaly, vrstvené obaly, voskový papier, papier s hliníkovou fóliou, obaly na mrazené potraviny, krabičky od cigariet, špinavý či mastný papier, kopírovací papier a pod.

**9.2 Plasty, kovy, kompozity** – triedia sa spoločne do žltých nádob a do určených žltých vriec na triedený zber KO.

Patria sem:

- plasty: plastové obaly a plastové výrobky ako číre a farebné fólie, tašky, vrecká, vedrá  
a fľaštičky od kozmetických a čistiacich prípravkov, vrecká od mlieka, prepravky fliaš, fľaše od nápojov, sirupov, rastlinných olejov, obaly od sladkostí, tégliky od jogurtov a rôzne plastové nádobky a hračky, polystyrén, poháriky z automatov a iné plastové nádobky, vodoinštalačné   
a elektroinštalačné rúrky, obaly kozmetických výrobkov, plastové okná a nábytok a pod.

- kovy: kovové vrchnáky z fliaš a pohárov, kovové tuby od pást, kovové súčiastky, drôty a káble (bez bužírky), starý riad, obaly zo sprejov, hliníkový obal, konzervy, oceľové plechovky a pod.

- kompozity: viacvrstvové obaly z mlieka, smotany, ovocných štiav a džúsov, vína a avivážnych prostriedkov.

Nepatria sem:

- plasty: znečistené obaly chemikáliami a olejmi, viacvrstvové obaly, hrubo znečistené plasty (zeminou, farbami), podlahové krytiny, guma, molitan a pod.

- kovy: kovy hrubo znečistené zvyškami jedla, farbami a rôznymi chemickými látkami.

- kompozity: viacvrstvové obaly od kávy, vreckových polievok, znečistené kompozitné obaly.

Väčšie kusy plastového odpadu a kovového odpadu je vhodné odovzdať na zbernom dvore resp. počkať na zber objemného odpadu.

**9.3 Odpady zo skla** – triedia sa spoločne do zelených nádob a do určených jutových vriec  
na triedený zber KO.

Patria sem: sklenené fľaše, nádoby, obaly a predmety zo skla, poháre, fľaštičky od kozmetiky, črepy, okenné sklo, sklo z okuliarov a pod.

Nepatria sem: vrchnáky, korky, gumy, porcelán, keramika, zrkadlá, drôtové sklo, fľaše z umelej hmoty, časti uzáverov fliaš, žiarovka, žiarivka a pod.

**§ 10**

**Použité prenosné batérie a akumulátory a automobilové batérie a akumulátory**

1. Použité prenosné batérie a akumulátory možno zbierať len oddelene od ostatných druhov odpadov s výnimkou prípadu, ak sú súčasťou elektroodpadu alebo starého vozidla, keď sa zbierajú spolu s týmto odpadom.
2. Použité batérie a akumulátory sa neukladajú do zberných nádob na KO alebo nádob určených na triedený zber odpadu.
3. Pôvodcovia odpadu môžu použité prenosné batérie a akumulátory bezodplatne odovzdať   
   na zbernom dvore spoločnosti Brantner Fatra, s.r.o., Robotnícka 20, Martin alebo odovzdať distribútorom prostredníctvom spätného odberu priamo na predajných miestach batérii a akumulátorov.
4. Použité batérie a akumulátory sa neodovzdávajú iným subjektom (napr. pouliční zberači a pod.), ktorí nemajú uzatvorenú zmluvu na vykonávanie tejto činnosti s obcou.

**§ 11**

**Veterinárne lieky a humánne lieky nespotrebované fyzickými osobami  
a zdravotnícke pomôcky**

1. Veterinárne lieky a humánne lieky nespotrebované fyzickými osobami je potrebné odovzdávať do verejných lekární, ktoré sú povinné ich zhromažďovať.
2. Nespotrebované lieky sa nevhadzujú do nádob na KO a do nádob určených   
   na triedené zložky KO alebo ukladať vedľa týchto nádob alebo ukladať na verejné priestranstvá obce.

**§ 12**

**Jedlé oleje a tuky z domácností**

1. Zaraďujú sa k vedľajším živočíšnym produktom.
2. Na území obce je zabezpečený mobilný výkup jedlých olejov a tukov spolu s výkupom papiera a lepenky dvakrát ročne v jarných a jesenných mesiacoch.
3. Odpadové jedlé oleje a tuky sa nevhadzujú do nádob na KO a do nádob určených na triedené zložky KO, ani neukladajú vedľa týchto nádob a na verejné priestranstvá obce.
4. Odpadové jedlé oleje a tuky sa odovzdávajú v pôvodných plastových fľašiach od olejov prípadne v PET fľašiach s funkčným uzáverom, ktoré si občania zabezpečujú samostatne.
5. Občania môžu odpadové jedlé oleje a tuky odovzdať na zbernom dvore spoločnosti Brantner Fatra, s.r.o., Robotnícka 20, Martin.

**§ 13**

**Biologicky rozložiteľný kuchynský odpad okrem toho, ktorého pôvodcom je**

**fyzická osoba – podnikateľ a právnická osoba,**

**ktorá prevádzkuje zariadenie spoločného stravovania**

1. Medzi biologicky rozložiteľný kuchynský odpad z domácnosti (ďalej len ,,BRKO“) patria: šupy z čistenia zeleniny a ovocia, kávové a čajové zvyšky, vaječné škrupiny, starý chlieb, zvyšky jedla, škrupinky z orecha, papierové vrecká znečistené zeleninou, ovocím, maslom, džemom, potraviny po záručnej dobe alebo inak znehodnotené, použité papierové vreckovky a servítky a v malom množstve aj drevitá vlna, triesky, hnedá lepenka, nespracované zostatky surovín, neskonzumované zostatky pokrmov a potravín rastlinného ale i živočíšneho pôvodu.

BRKO sa nevhadzuje do nádob na KO a do nádob určených na triedené zložky KO, ani sa neukladá vedľa týchto nádob a na verejné priestranstvá obce.

1. Držiteľ odpadu predchádza vzniku BRKO individuálnym kompostovaním v

kompostovacom zariadení.

1. O kompostovací zásobník môže požiadať majiteľ nehnuteľnosti osobne na obecnom úrade v Trnove v čase úradných hodín.
2. Obyvateľom, ktorí nepristúpia na domáce kompostovanie, obec zabezpečí pravidelný zber BRKO zberovou spoločnosťou. Náklady spojené s takýmto zberom budú rozrátané obyvateľom, ktorí o to požiadajú formou žiadosti o zabezpečenie vývozu a likvidáciu BRKO z domácnosti do poplatku za komunálny odpad.
3. Obyvatelia rodinných domov a bytových domov, ktorí požiadajú o vývoz BRKO si zakúpia hnedé zberné nádoby na BRKO.
4. Náklady na obstaranie prvého kompostovacieho zásobníka na BRKO znáša pôvodný pôvodca odpadu vo výške 1/2 nákladov obce.
5. Náklady na tento zber nie sú zahrnuté v miestnom poplatku za komunálne odpady. Výška poplatku za zber, prepravu a zneškodnenie BRKO sa určuje na základe skutočných nákladov.

**§ 14**

**Nakladanie s biologicky rozložiteľným kuchynským a reštauračným odpadom   
od prevádzkovateľa kuchyne**

1. Za nakladanie s biologicky rozložiteľným kuchynským a reštauračným odpadom   
   od prevádzkovateľa kuchyne je zodpovedný prevádzkovateľ kuchyne.
2. Biologicky rozložiteľný kuchynský a reštauračný odpad sa neukladá do nádob určených na zber KO.
3. Náklady spojené so zberom, skladovaním, prepravou a spracovaním vrátane nákladov   
   na zberné kontajnery a iné obaly hradí prevádzkovateľ kuchyne (nie sú súčasťou miestneho poplatku).
4. Prevádzkovateľ kuchyne primerane zabezpečí skladovanie odpadu do doby odovzdania na jeho spracovanie tak, aby sa k obsahu kontajnera nedostali hlodavce a iné živočíchy ani verejnosť.
5. Zberné nádoby musia byť umiestené v areáli prevádzkovateľa kuchyne.
6. Frekvencia zberu bude zohľadňovať aj teploty prostredia (leto/zima).
7. Ak prevádzkovateľ kuchyne nezabezpečuje zber, prepravu a ďalšie nakladanie sám, ale prostredníctvom tretieho subjektu, má na tento účel s ním uzatvorenú zmluvu a zároveň musí ísť o subjekt, ktorý je oprávnený na nakladanie s týmto odpadom, pričom sa vyžaduje, aby tento subjekt spĺňal aj osobitné požiadavky v zmysle zákona č. 39/2007 Z. z. o veterinárnej starostlivosti v znení neskorších predpisov, a aby mala schválenie   
   na vykonávanie činnosti spracovania týchto odpadov príslušnou Regionálnou veterinárnou a potravinovou správou.
8. Prevádzkovateľ kuchyne oznámi obci, či nakladanie s týmto odpadom   
   si zabezpečuje sám alebo prostredníctvom tretieho subjektu, s ktorým uzatvoril zmluvu, a ktorý má potrebné oprávnenie na nakladanie s týmto odpadom.

**§ 15**

**Biologicky rozložiteľné odpady zo záhrad a parkov vrátane odpadu z cintorínov**

1. Medzi zelený odpad patrí: kvety, tráva, lístie, drevný odpad zo strihania a orezávania krovín a stromov, vypletá burina, pozberové zvyšky z pestovania, zhnité ovocie a zelenina, piliny, drevná štiepka, hobliny, drevný popol.
2. Biologicky rozložiteľný odpad (ďalej len ,,BRO“) sa nevhadzuje do nádob na KO a do nádob určených na triedené zložky KO ani sa neukladá vedľa týchto nádob alebo na verejné priestranstvá obce, ani nespaľuje.
3. Držiteľ odpadu predchádza vzniku odpadu zo záhrad individuálnym kompostovaním v kompostovacom zariadení.
4. O kompostovací zásobník môže požiadať majiteľ nehnuteľnosti osobne na obecnom úrade v Trnove v čase úradných hodín.
5. Právnické osoby si zabezpečia kompostovanie BRO vo vlastnom kompostovacom zariadení.
6. Držiteľom odpadu zo zelene vznikajúceho pri správe a údržbe cintorína a parkov na území obce Trnovo je obec.
7. Odpad zo zelene môže držiteľ odpadu odovzdať na zbernom mieste určenom obcou. Zber odpadu zo záhrad sa vykonáva do 1100 l nádob určených na tento druh odpadu v mesiacoch apríl – november (informácie na webovej stránke obce).
8. Čistenie zbernej nádoby a s tým spojené náklady znáša držiteľ odpadu.
9. Zber a prepravu BRO zabezpečuje oprávnená osoba.

**§ 16**

**Textil**

1. Pod textilom vhodným na zber sa rozumie:

a) čisté a suché šatstvo (všetky druhy odevov, prikrývky, deky, posteľná bielizeň),

b) topánky (topánky iba v pároch, nezničené),

c) doplnky k oblečeniu (čiapky, šále),

d) prípadne iné druhy textilu, ak tak obec ustanoví.

1. Zber textilu, odevov a obuvi prebieha celoročne do označených špeciálnych kontajnerov, ktoré sú umiestnené na určených miestach v obci.
2. Kontajnery sú vlastníctvom zmluvného partnera obce, ktorý zodpovedá za ich údržbu a vyprázdňovanie.
3. Interval vývozov kontajnerov na šatstvo je na základe požiadavky obce zmluvnému partnerovi o vyprázdnenie kontajnerov.
4. Textil z týchto kontajnerov nie je možné vyberať.

**§ 17**

**Odpadové pneumatiky**

1. Konečný používateľ pneumatiky odovzdá pneumatiku potom, ako sa stala odpadovou pneumatikou:
2. distribútorovi pneumatík
3. bezplatne na zbernom mieste určenom obcou od osôb, ktoré sú poplatníkmi miestneho poplatku za KO a DSO v obci Trnovo.

2. Obec likviduje odpadové pneumatiky prostredníctvom zberovej spoločnosti..

**§ 18**

**Prevádzkovanie zberných dvorov**

* + 1. Obec neprevádzkuje zberný dvor na území obce.
    2. Občania môžu KO a triedené zložky KO odovzdať na zbernom dvore spoločnosti Brantner Fatra, s.r.o., Robotnícka 20, Martin.
    3. Zberný dvor spoločnosti Brantner Fatra, s. r. o., Robotnícka 20, Martin nie je oprávnený odoberať odpadové pneumatiky.

**V. ČASŤ**

**SPÔSOB NAHLASOVANIA NEZÁKONNE UMIESTNENÉHO ODPADU**

**§ 19**

**Nahlasovanie odpadu umiestneného v rozpore so zákonom o odpadoch**

1. Oznámiť nezákonné umiestnenie odpadu je možné ústne na obecný úrad alebo písomne  
   na adresu Obec Trnovo, Trnovo 37, 038 41 Košťany nad Turcom, e-mailom obec@trnovo.sk, telefonicky na čísle 043/4294624, alebo na Okresnom úrade Martin, odbor starostlivosti o životné prostredie.

**VI. ČASŤ**

**SPOLOČNÉ A ZÁVEREČNÉ USTANOVENIA**

**§20**

**Spoločné ustanovenia**

* 1. Podrobnosti určovania miestneho poplatku za zber, prepravu a zneškodňovanie KO a DSO, ktoré vznikli na území obce, sú upravené vo VZN obce Trnovo o miestnom poplatku za komunálne odpady a drobné stavebné odpady.
  2. Dodržiavanie tohto VZN kontrolujú:
  3. starosta obce,
  4. poslanci obecného zastupiteľstva,
  5. poverení pracovníci obecného úradu.

**§21**

**Záverečné ustanovenia**

1. Týmto VZN sa ruší VZN č. 02/2016 o nakladaní s komunálnymi odpadmi a drobnými stavebnými odpadmi na území obce Trnovo zo dňa 15.06.2016.
2. Toto VZN bolo schválené uznesením Obecného zastupiteľstva v Trnove   
   č. 07/2020 zo dňa 11.12.2020
3. Podrobnosti určovania miestneho poplatku za komunálne odpady a drobné stavebné odpady budú upravené v iných nariadeniach.
4. VZN nadobúda účinnosť dňom 01.01.2021.

Martin Buocik

starosta obce

* Uvedený návrh Všeobecne záväzného nariadenia č. 1/2020 o nakladaní s komunálnymi odpadmi a s drobnými stavebnými odpadmi bol vyvesený na pripomienkovanie na úradnej tabuli obce:

dňa : 25.11.2020 pečiatka podpis: .................................

* Uvedený návrh Všeobecne záväzného nariadenia č. 1/2020 o nakladaní s komunálnymi odpadmi a s drobnými stavebnými odpadmi bol zvesený na pripomienkovanie  
  na úradnej tabuli obce:

dňa : pečiatka podpis: .................................

* Uvedené Všeobecne záväzné nariadenie č. 1/2020 o nakladaní s komunálnymi odpadmi a s drobnými stavebnými odpadmi bolo po jeho schválení Obecným zastupiteľstvom v Trnove vyvesené na úradnej tabuli obce:

dňa : pečiatka podpis: .................................

* Uvedené Všeobecne záväzné nariadenie č. 1/2020 o nakladaní s komunálnymi odpadmi a s drobnými stavebnými odpadmi bolo zvesené z úradnej tabule obce :

dňa : pečiatka podpis: ..................................